정조 5년
辛丑七月十一日辰時。上御涵仁亭。上京守令輪對官。纂輯堂上。追後入侍時。右承旨李在學。假注書趙衍德。編修官張顯慶。記事官金鳳顯。襄陽府使李鎭恒。通津府使曺允彬。咸陽府使李匡運。珍山郡守南殷老。淸道郡守李在亨。平昌郡守洪樂舜。新溪縣令鄭若淳。河陽縣監李周憲。咸興判官尹昌濂。溫陽郡守趙瑗。司宰僉正申師顯。廣興副奉事李普衍。平市主簿鄭致綏。宗廟副奉事尹得愚。社稷令李齊亨。以次進伏訖。上曰。纂輯堂上今已入來乎。在學曰。趙瑗。俄纔入來。而以問議大臣事。還爲出去矣。上曰。其間還爲入來與否。知入。賤臣承命出。回奏曰。姑未入來云矣。上曰。守令以次進前。襄陽府使李鎭恒進伏。上曰。爾弟本病。近則。何如。對曰。尙未差勝矣。上曰。爾其下往善爲也。對曰。臣當竭心圖報矣。命退。咸陽府使李匡運進伏。上曰。爾除守令。爲幾次乎。對曰。三邑矣。在學曰。李匡運奏對之際。事多做錯。推考。何如。上曰。置之。上曰。爾其下往善爲也。命退。通津府使曺允彬進伏。上曰。爾經幾邑乎。對曰。曾經价川慈山矣。上曰。自慈山何時上來乎。對曰。自慈山。移除惠山僉使。今春始上來矣。上曰。此邑。處在漕轉往來之所。爾其着念看飭也。命退。珍山郡守南殷老進伏。上曰。本道。旱災孔甚云。爾其斯速下往。着念爲治也。命退。在學曰。上京守令。今方飭敎下送。而南平縣監柳曾養。以情勢之難安。不得入侍。方來待闕外云矣。命書傳敎曰。南平縣監柳曾養。謂有情勢。不爲入侍。外任事體自異。況今本道民事。豈可一日曠官。令該曹嚴飭。當日內。下送後草記。上曰。留京守令進前。淸道郡守李在亨進伏。上曰。爾以何事上來乎。對曰。以三寸叔祥期。上來矣。上曰。本邑旱災。何如。對曰。近甚孔酷云矣。上曰。年事之豐歉。當何如耶。對曰。上京已久。未能詳知矣。上曰。有弊瘼乎。對曰。別無大段民瘼矣。上曰。爾卽下往也。命退。溫陽郡守趙㻐進伏。上曰。爾於何年。除是邑乎。對曰。昨年冬。得除矣。上曰。以何事受由上京乎。對曰。以母病受由矣。上曰。今當下往乎。對曰。母病尙未得差。未知何以爲矣。在學曰。旣有筵飭。則揆以體例。不當如是仰對矣。上曰。本道雨暘。何如。對曰。適中以來矣。上曰。年事則何如云耶。對曰。以今所見。頗勝於昨年云矣。上曰。邑弊民瘼。果何如。對曰。別無仰達矣。命退。河陽縣監李周憲進伏。上曰。以何事上來乎。對曰。以母病受由上來矣。上曰。以何月上來乎。對曰。四月上來矣。上曰。本道旱災。聞甚孔酷云。言念民事。誠極可悶。爾其速卽下往。着念。爲治也。命退。平昌郡守洪樂舜進伏。上曰。以何事上來乎。對曰。爲其省墓上來矣。上曰。本道年事。何如。對曰。略有災害。而第臣邑。處在近峽故。不甚大段矣。上曰。卽往善爲也。命退。咸興判官尹昌濂進伏。上曰。爾則上來。今已久矣。對曰。二月上來矣。上曰。屢月曠官。極甚可悶。爾其速往。對曰。今當此月。遽然下往則下情不勝抑鬱矣。上曰。私情則雖或如此。民事則不可不念矣。在學曰。此人則情私。必異於他人。且雖營下之邑。旣有監司。又有兼官。雖不下往。亦無曠官之弊矣。上曰。下往後。雖卽還來。亦無所妨矣。在學曰。邑路最遠。似雖往來矣。上曰。卽須下往也。命退。新溪縣令鄭若淳進伏。上曰。本道年事。何如。對曰。閏五月望後。得雨成霖。穀多傷損。不得趁時除草。似難免歉歲矣。上曰。有弊瘼乎。對曰。別無巨瘼。而若有小小民弊。則當報于巡營以聞矣。上曰。與判府事爲幾寸親乎。對曰。爲六寸親矣。上曰。下往善爲也。命退。在學曰。以署經事。方有飭敎。而諫院則今已入來。憲府則無進參之人。持平鄭喆祚俄下疏批矣。俾卽牌招。何如。上曰。違牌者誰也。對曰。林錫喆徐配修矣。命書傳敎曰。守令署經。旣係民事。則憲府許多諸臺之無情勢違牌。事甚未安。大司憲李聖圭。更卽牌招。持平鄭喆祚。一體牌招。斯速署經。上命讀領府事箚子。在學讀奏訖。命書批答。卽令史官。往傳偕來事。分付。賤臣承命出傳。上曰。纂輯堂上趙㻐。若已入來。與大臣同爲入侍事。分付。賤臣承命出。回奏曰。姑未入來云矣。上曰。輪對官入侍。顯慶承命出。與司宰僉正申師顯。廣興副奉事李普衍。平市主簿鄭致綏。宗廟副奉事尹得愚。社稷令李濟亨。偕入進伏。上曰。以次進前。司宰僉正申師顯進伏。上曰。爾兄之病尙未能從仕於承旨乎。對曰。然矣。上曰。職掌。對曰。僉正則無所掌矣。上曰。有所懷乎。對曰。無矣。命退。廣興副奉事李普衍進伏。上曰。是誰也。在學曰。與臣爲同姓親。而故校理宜馣之侄矣。上曰。爾於何年筮仕乎。對曰。昨年七月都政除拜矣。上曰。職掌。對曰。掌米麪矣。上曰。遺在幾何。對曰。糙米一萬六千九百十七石零。太四千九百六十石零矣。上曰。有所懷乎。對曰。無矣。上曰。近無弊瘼乎。對曰。別無爲弊矣。上曰。無逋欠乎。對曰。近來準捧之後。別無逋欠。而且有近十年停債之敎故。吏隷擧切感恩。不念作奸矣。上曰。爲人甚詳明矣。在學曰。亦善文之士矣。命退。平市主簿鄭致綏進伏。上曰。職掌。對曰。無所掌矣。上曰。爾部無弊瘼乎。對曰。歲初詢瘼之後。更無爲弊矣。上曰。有所懷乎。對曰。無矣。命退。宗廟副奉事尹得愚進伏。上曰。是誰也。在學曰。與故判書尹得讓爲十寸親矣。上曰。何年始仕乎。對曰。戊戌冬除拜矣。上曰。職掌。對曰。五日一次奉審。逐日修掃矣。上曰。守僕輩。果能月三講乎。對曰。入直時果爲課講。而或抽栍以試矣。上曰。有所懷乎。對曰。無矣。社稷令李齊亨進伏。上曰。在於何處乎。對曰。居在洪忠道矣。上曰。爾是誰族乎。對曰。與李獻慶爲同姓矣。上曰。職掌。對曰。五日奉審。逐日修掃矣。上曰。使誰修掃乎。對曰。以守僕輩擧行矣。上曰。守僕輩亦爲月三講乎。對曰。本署無此例矣。上曰。有所懷乎。對曰。無矣。命退。上曰。右副明日當入來乎。在學曰。明當迫暮入來矣。上曰。左承旨欲爲覲親乎。對曰。相見頗久故。欲作覲行。而佇對邦慶。姑未言私。必於邦慶後。卽欲呈辭矣。上曰。傳諭史官入來與否。知入。賤臣承命出。回奏曰。史官今已入來。大臣亦爲來待云矣。上曰。纂輯堂上與大臣。同爲入侍。賤臣承命出。與金尙喆徐命膺蔡濟恭趙㻐等。偕入進伏。尙喆曰。夜間聖體。若何。上曰。一樣矣。尙喆曰。見今朝廷。方有望重而識高。且有曾經文任。則以臣衰朽蔑劣之姿。畀之以寶鑑檢攝之命。實不勝堪承矣。上曰。卿言過矣。此是事係先朝。卿是元老。則今玆檢攝之任。非卿伊誰。尙喆曰。揆以事面。固難必辭。而見今衰病轉甚故。如是仰陳矣。今我聖上。闡揚先烈。有此編摩之擧。此實出尋常萬萬矣。其在欽仰事體之道。在廷諸臣。孰不敢竭誠效勞乎。上曰。俄以彼重臣親往問議。而都不如面議故。使卿入來。其所編輯之役。熟爲詳碓然後。可以省其力而成厥工矣。尙喆曰。聖敎誠然矣。上曰。列聖朝御製。今當次第編輯。而至於肅廟朝。豐功偉烈。多至四十年所。而編成寶鑑者。都不過七卷矣。今玆先大王五十年登極以來。御製綸音。多有作冊。且奉謨堂奉安冊子。或刋或寫。仍成卷帙者。亦至無數。搜之以斷簡殘編。其數殆過二萬卷矣。若以所著述。盡爲編摩。則非但工役之浩繁。有欠精實之道。必以嘉言偉烈中。擇其緊要之旨。以成寶鑑。何如。尙喆曰。聖敎誠然矣。凡於綸音中。可以入錄者。當爲纂輯。而必有自上裁定之敎然後。可以擧行矣。上曰。先朝御製中。可以當錄者。只記其年月。以立綱條。似甚便宜矣。尙喆曰。此亦自下有難擅裁矣。上曰。自省編警世問答集慶堂編輯。已有刊成。此則附於立綱之中。極甚爲宜。彼重臣曾經史局。編摩之役。可知其妙理耳。若取其登極後所著御書。則作卷當至五六千卷。若令盡數編成。則是甚爲難矣。尙喆曰。仰認聖意。恐或有遺漏之歎。而若以從所儲刋編。則實難以年月可期矣。上曰。先大王寶齡彌邵之後。或有詔世傳後之文。雖不可一一詳錄。採其精要之旨。以爲入錄。好矣。濟恭曰。至於聖訓聖謨。有難盡數裁錄。必以立綱載錄。則可得文簡而工省矣。上曰。肅廟寶鑑。其果從實編成矣。濟恭曰。大抵記載聖烈之書。貴在旣嚴且精。不必以多數編成矣。今玆八方民庶。雖或奉覽。務以精實。則是誠爲詳悉之道矣。上曰。卿言果是矣。濟恭曰。以日記觀之。果有史不勝書之弊。只錄其當載者。以倣其二典三謨。則其在揄揚聖烈之道。亦或有光矣。上曰。予意亦然矣。濟恭曰。先大王五十年發語成綸者。非敬天則卽恤民也。其在尊慕愛惜之道。雖或以有難減刪。論以輯例。不得不以精爲務矣。命膺曰。此重臣之言。誠極有理。今於編摩。必以謹嚴爲主。參同史體。務從精約。是甚爲宜矣。上曰。從約編成。則當與肅廟寶鑑。同其卷數乎。尙喆曰。肅廟寶鑑。止七卷故。先朝三帙編成之後。每以續集爲名矣。命膺曰。先大王所述冊子。旣至七卷後。輒以續集爲名者。恐與肅廟寶鑑。有所加數。而然於此。可見其聖意之攸存矣。今玆纂輯之際。雖欲效摹天畫日之工。有難加於七數矣。上曰。卿言誠然。其在體遵先旨之道。事當若是。必以七數。編成寶鑑。可也。尙喆曰。當依聖敎。以此完定矣。今此纂輯之役。俾令內閣設置者。雖出省弊之聖意。而今玆纂輯廳。不可不如例以設矣。上曰。重臣所見。何如。命膺曰。臣於閤外。果是相議之事。而移設公廨。則似甚便宜矣。上曰。然則以何處公廨移設乎。尙喆曰。以觀象監移設爲好矣。濟恭曰。平市署與闕稍近。以此爲定。好矣。上曰。從便以定。可也。尙喆曰。今此國朝寶鑑纂輯時。如不開局。事多窒礙。依舊例擧行處所。以觀象監爲之。何如。上曰。依爲之。出擧條濟恭曰。纂輯廳。旣設闕外。則藝文館封置本草。有難推來矣。上曰。設廳雖是闕外。本草則自內館推見。可也。上曰。洗草宴不遠。其前可以盡數考出乎。尙喆曰。如未及盡考。則洗草宴。暫令退定。亦甚無妨矣。上曰。纂輯時史斷。雖不入用謄錄。本草何不載錄乎。濟恭曰。當初校正堂上。各自校正。而今又更考。則實有難便之端矣。上曰。卿言誠是矣。今此李命植。入來藝館乎。濟恭曰。臣姑未知矣。上曰。日昨筵中李命植。以剉折本草爲言。其間若已剉折。則更無可考矣。濟恭曰。若以考出本草後。更爲正書。則爲役甚繁矣。上曰。以本草考正。則可得省工。其所考閱。當至幾日乎。濟恭曰。雖考定本草。當至十餘日矣。上曰。自明日爲始。洗草前。如未及考準。退定洗草宴。可也。濟恭曰。臣之所當本草。可以考見。而他堂上校正。有難替考矣。上曰。其時堂上。何可還差乎。卿等仍以分考。可也。濟恭曰。正書郞廳差出然後。可以始役矣。上曰。郞廳不必更差。今以割付本草者。欲取其工省而速成矣。濟恭曰。割草以付。則不費書役。而可卽告訖矣。尙喆曰。若使他堂上。俾考渠不當之草。則似有生得失之慮矣。上曰。李命植柳誼方在藝館。仍竝考正。可也。㻐曰。臣等校正草。謹當分考。而至於前摠裁官纂出。何以爲之乎。上曰。校正時。卿未見之乎。濟恭曰。文任撰出之文。不爲更考故。臣等果不見之矣。上曰。同爲考正。可也。尙喆曰。本廳設置凡節。會同相確後。可以次次稟定矣。上曰。可矣。尙喆曰。先朝寶鑑。當以自明日始役。而仁廟朝以上寶鑑。亦當續次編成。春秋館堂上。卽令稟定後。可以擧行矣。上曰。此則來月間。可以擧行之事矣。尙喆曰。此與寶鑑有異。以內閣年少之臣。差出堂上。以爲編輯宜矣。上曰。先朝寶鑑。先以此堂上。從速告完。可也。尙喆曰。列朝寶鑑。亦當次第纂修。江都考史之行。姑待先朝寶鑑奉安時。使陪往本館堂郞。考出以來之意。分付。何如。上曰。依爲之。出擧條命退。諸臣以次退出。